Aktualizácia metodického usmernenia Hlavného odborníka pre ORL v čase naďalej ustupujúcej COVID-19 infekcie

Priaznivé epidemiologické údaje, počty novozistených ochorení, počty vyliečených umožňujú k dnešnému dňu (29.5.2020) ďalej zmierňovať opatrenia pre prácu na otorinolaryngologických ambulanciách, oddeleniach, či pri príprave plánovaných operácií.

***Činnosť na ORL a foniatrickej ambulancii***

Otorinolaryngológ/foniater realizuje fyzické vyšetrenie - ošetrenie a preventívne prehliadky u objednaných pacientov na ambulancii v priamom kontakte. Lekár/lekárka a zdravotná sestra sa chránia štandardnými ochrannými pomôckami, ako sú chirurgická maska, pracovné rukavice. Každému pacientovi treba odbrať podrobnú anamnézu zameranú na prejavy ochorenia COVID-19. Treba sa pýtať na príznaky akútneho zápalu horných dýchacích orgánov, cestovateľskú anamnézu zameranú na posledných 14 dní, možné kontakty s osobami s príznakmi zápalu horných dýchacích orgánov, resp. s cestovateľskou anamnézou v krajinách s výskytom COVID-19. Údaje sa zaznamenajú do anamnézy pacienta a pacient podpíše tlačivo, ktorým deklaruje negatívny výsledok takejto anamnézy. Následne možno realizovať štandardné ambulantné vyšetrenie za použitia základných ochranných pomôcok a dodržaní hygienických opatrení. Dôraz treba klásť aj na preventívne prehliadky a sledovanie pacientov s chronickými chorobami vyžadujúcimi pravidelné kontroly. Pozornosť treba venovať pacientom s príznakmi možných nádorových chorôb v oblasti hlavy a krku, ktorých počet návštev počas COVID 19 epidémie neoddôvodnene poklesol.

Pozornosť treba venovať časovaniu objednávania pacientov tak, aby sa dodržali aktuálne požiadavky hlavného hygienka na počet jedincov na danom priestore.

***Postup pri odkladnej operačnej / intervenčnej zdravotnej starostlivosti***

Na základe rozhodnutia MZ SR a UVZ možno realizovať aj plánované operácie podľa metodického usmernenia MZ SR, podľa kapacity pracoviska a podľa odporúčaní vedenia daného pracoviska. Nie sú žiadne obmedzenia na typ výkonu, pracovisko môže realizovať tie výkony, ktoré za štandardných podmienok v minulosti robilo.

Pred plánovaným operačným alebo intervenčným výkonom pri súčasnej epidemiologickej situácii nie je potrebné dodržiavať 14-dňovú karanténu a nie je vyžadovaný test RT-PCR na dôkaz koronavírusu SARS- CoV-2 u pacienta (platí pre deti aj dospelých) alebo sprievodcu dieťaťa. Tieto vyšetrenia nie sú indikované ani pri výkonoch na horných dýchacích orgánoch so zvýšeným rizikom tvorby aerosolu (endoskopická operácia nos a prínosových dutín, adenotómia, tonzilektómia, tracheotómia).

***Postup pri neodkladnej (akútnej) operačnej/ intervenčnej zdravotnej starostlivosti***

Pred akútnym operačným/intervenčným výkonom sa môže zvážiť realizácia RT-PCR vyšetrenia na prítomnosť koronavírusu SARS-CoV-2, tento postup však nemôže mať dopad na odloženie operácie/intervencie. Indikáciu pre toto vyšetrenie môže stanoviť lekár zdravotníckeho zariadenia, ktoré pacienta na akútny výkon prijalo, so zaznamenaním dôvodu indikácie do zdravotnej dokumentácie.

Btratislava, 29.5.2020 Prof. MUDr. Milan Profant, CSc.  
Hlavný odborník MZ SR pre otorinolaryngológiu